
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

	1.ՀՀ ֆինանսների նախարարություն

	18.09.2026թ.

	
	N 01/9-1/23863-2026

	Նախագծով նախատեսվում է Հայաստանի Հանրապետության և Զարգացման ֆրանսիական գործակալության (ԶՖԳ) միջև 2026 թվականի հունիսի 30-ին ստորագրված «Հայաստանի ջրային և գյուղատնտեսության ոլորտների համապարփակ զարգացում» (WAIDA) ծրագրի շրջանակում թիվ CAM102904L դրամաշնորհային համաձայնագրով նախատեսված դրամաշնորհային միջոցներից 63.1 մլն դրամ հատկացնել 1004-11022 «Զարգացման ֆրանսիական գործակալության (ԶՖԳ) աջակցությամբ իրականացվող «Հայաստանում ջրային ռեսուրսների և գյուղատնտեսության համալիր զարգացում» նոր միջոցառմանը: 
Այս կապակցությամբ հայտնում ենք, որ 
1. Քննարկվող դրամաշնորհային համաձայնագրի ուժի մեջ մտնելու ներպետական ընթացակարգերը դեռևս չեն ապահովվել, քանի որ դրանում առկա են ՀՀ-ի համար լրացուցիչ ֆինանսական պարտավորություններ ենթադրող դրույթներ՝ համաձայնագրի 4.4 կետով սահմանված ծրագրի տարեկան աուդիտի ծախսերի, ինչպես նաև ՄԱՍ III. «Ոչ թույլատրելի ծախսեր» բաժնի գ) կետով սահմանված տուրքերի, հարկերի ու գանձումների ֆինանսավորման մասով:
Միաժամանակ, եթե նշված ծախսերը Նախագծով 1004-11022 միջոցառմամբ նախատեսված հատկացումներում ներառված չեն, ապա դրամաշնորհային համաձայնագիրը ենթակա է Հայաստանի Հանրապետության Ազգային ժողովի կողմից վավերացման՝ սահմանված կարգով:
Նշվածով պայմանավորված՝ առաջարկում ենք լրացուցիչ հստակեցնել պետական բյուջեում արտացոլման ենթակա գումարների կազմում վերը նշված դրույթներով նախատեսվող ծախսերի ներառված լինելու հարցը:
2. Քննարկվող դրամաշնորհային ծրագրի շրջանակներում 2026 թվականի ընթացքում նախատեսվում է նաև ոռոգման ոլորտի ռազմավարության մշակում և ՀՀ ոռոգման համակարգի մաստեր պլանի մշակում, հետևաբար դրա իրականացման համար անհրաժեշտ ֆինանսական միջոցների հատկացում։ 
Այս կապակցութամբ հարկ ենք համարում նշել, որ «Հայաստանի ջրի և ոռոգման ծառայությունների բարելավման ծրագիր» (ՋՈԾԲ/WISE) ծրագրի կառավարման խորհրդի (այսուհետ՝ Խորհուրդ) նիստում առաջարկվել է քննարկել Ոռոգման ոլորտի և Ջրամատակարարման և ջրահեռացման ռազմավարությունները միասնական Ջրային ոլորտի զարգացման ռազմավարության շրջանակներում նախատեսելու, ինչպես նաև նշված ռազմավարությունների մշակման ֆինանսավորումը միայն դրամաշնորհային միջոցներով իրականացնելու հնարավորության հարցը:
Ելնելով վերոգրյալից՝ առաջարկում ենք դրամաշնորհային ծրագրի շրջանակներում նախատեսված վերոնշյալ աշխատանքների ֆինանսավորման հարցին անդրադառնալ Խորհրդի կողմից քննարկվող հարցի վերաբերյալ դրական որոշման առկայության դեպքում:
	Ընդունվել է։
Ներկայացված միջոցառումը /1004-11022/ հանվել է նախագծից։

Միաժամանակ, Եվրոպական ներդրումային բանկի և «Գիտեկ» ընկերության միջև ստորագրված տեխնիկական աջակցության պայմանագրի շրջանակներում առաջացող ԱԱՀ-ի վճարման վերաբերյալ միջոցառման /1212-11002/ մասով դիտարկումներ առկա չեն։

	2. ՀՀ ՎԱՐՉԱՊԵՏԻ ԱՇԽԱՏԱԿԱԶՄԻ
ԻՐԱՎԱԲԱՆԱԿԱՆ ՎԱՐՉՈՒԹՅՈՒՆ

	13.10.2026թ.

	
	N 02/16.16/35885-2026

	      Ներկայացված նախագծի նախաբանում նշված չէ նորմատիվ իրավական ակտի համապատասխան դրույթը, որը կառավարությանը լիազորում է ընդունել սույն որոշման 2-րդ կետը:
	Ընդունվել է։
Նախագծի նախաբանում հղում է արվել «Խորհրդատվական ծառայություններ՝ աջակցելու Հայաստանի «Դիմակայուն Սյունիք» ծրագրի նախապատրաստմանը» N AA-012710 համագործակցության համաձայնագրի 2․2 հոդվածին, որով սահմանված է, որ Եվրոպական ներդրումային բանկի կողմից ծառայությունների մատուցման դիմաց վճարումը կատարվում է միայն համաձայնագրով նախատեսված գումարի չափով, իսկ անուղղակի հարկերի, որոնք կարող են վճարման ենթակա լինել Հայաստանի Հանրապետությունում,  ծախսերի մասով պարտավորությունը կրում է Ջրային կոմիտեն, Հայաստանի տարածքային զարգացման հիմնադրամը կամ ՀՀ տարածքային կառավարման և ենթակառուցվածքների նախարարությունը` վճարելով ՀՀ պետական բյուջեի միջոցով։


	2. ՀՀ պետական եկամուտների կոմիտե

	22.10.2026թ.

	
	N 01/3-1/63388-2026

	ՀՀ պետական եկամուտների կոմիտեն քննարկել է ««Հայաստանի Հանրապետության 2026 թվականի պետական բյուջեի մասին» օրենքում վերաբաշխում, փոփոխություններ և լրացումներ, Հայաստանի Հանրապետության կառավարության 2025 թվականի դեկտեմբերի 25-ի N1910-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագիծը և հայտնում ենք, որ նախագծի վերաբերյալ առաջարկություններ չկան։
Միաժամանակ, լրացուցիչ հայտնում ենք, որ «ՋԻԹԵՔ-ԻԳԻՊ ՍՊԸ ՀԱՅԱՍՏԱՆՅԱՆ ՄԱՍՆԱՃՅՈՒՂ»-ի (ՀՎՀՀ` 00157693) կողմից 2026թ. հունվար-օգոստոս հաշվետու ժամանակաշրջանների համար հարկային մարմին ներկայացված հարկային հաշվարկներով հայտարարագրվել է պետական բյուջե վճարման ենթակա ԱԱՀ-ի գումար 23,946,430 ՀՀ դրամի չափով:
Հայտնում ենք նաև, որ ընկերությունը՝ 15.10.2026թ. դրությամբ չունի հարկային մարմնի կողմից վերահսկվող եկամուտների գծով պարտավորություններ։ 
Միաժամանակ, քանի որ Եվրոպական ներդրումային բանկի և «Ջիթեք» ընկերության (GITEC-IGIP) միջև ստորագրված տեխնիկական աջակցության պայմանագրի շրջանակներում իրականացված գործարքներին վերաբերող ԱԱՀ-ի պարտավորությունները դեռևս ամբողջությամբ արտացոլված չեն հարկային մարմին ներկայացված հաշվարկներում, դրանց վերաբերյալ տեղեկատվություն տրամադրել հնարավոր չէ: 
	Ընդունվել է։



